Onmoontlik! Afrikaans SA se derdegrootste taal?
Terwyl die jaar 2001 dan die sensusjaar is, is dit nogal heel gepas om sekere feitestellings te maak op grond van die taaldemografiese werklikhede van Suid-Afrika.
IsiZulu met 8.3 miljoen sprekers (22%) is die grootste taalgemeenskap in Suid-Afrika.
Afrikaans as eerste taal word deur 5.7 miljoen mense (15%) gepraat, en is die derdegrootste taalgroep ná isiXhosa met 6.6 miljoen (17%) eerste taalsprekers.
Engels as eerste taal word deur 3.4 miljoen sprekers(9%) verteenwoordig, en is die sesdegrootste taalgroep in Suid-Afrika.
Die Suid-Afrikaanse bevolking kan in 4 hoof-taalgroeperings verdeel word wat 94.5% van die bevolking uitmaak, nl. Nguni 16.6 miljoen (44.38%); Sotho 9.6 miljoen (25.71%); Afrikaans 5.7 miljoen (15%) en Engels 3.4 miljoen (9.1%). Xitsonga, (1.3 miljoen) en Tshivenda, (776000) is nie kognaat aan enige taalgroep verwant nie en is nie by bogemelde berekeninge ingesluit nie.
Afrikaans is in twee van die provinsies die dominante taal, Wes-Kaapland (58.5%) en Noord-Kaap (69.7%). Noord-Kaap is egter die kleinste provinsie in terme van bevolkingsgetalle. Die provinsies waar Afrikaans in terme van persentasie van die totale provinsiale bevolking die minste verteenwoordig is, is KwaZulu Natal (1.73%) en die Noordelike Provinsie (2.45%).
Engels is in geeneen van die nege provinsies die dominante taal in terme van eerste taalsprekers nie.
Die meeste Afrikaanssprekers in terme van getalle word in die Wes-Kaap provinsie aangetref, nl 2.6 miljoen sprekers, gevolg deur die Gauteng-provinsie met 1.5 miljoen sprekers.
Afrikaans is die mees dominante taal in die metropolitaanse gebied Kaapstad, en in die metropolitaanse gebiede van die groter Oos-Rand, Tshwane en Nelson Mandela is die Afrikaanssprekers meer as die Engelssprekendes.
Geprojekteerde syfers tot die jaar 2006 dui daarop dat die taalgroeperinge relatief tot die totale bevolging konstant sal bly, met die sterkste groei van Afrikaanssprekers onder die Kleurlingbevolking van die Wes-Kaap provinsie.
Engels is nie die lingua franca van Suid-Afrika nie. Engels is wel die grootste-gemene-deler taal, hoofsaaklik as gevolg van die feit dat die oorgrote meerderheid Engelssprekende Suid-Afrikaners nie Afrikaans kan praat nie, swart Suid-Afrikaners Engels promoveer in die openbare en private sektor, en Afrikaanssprekers die grootste-gemene-deler taal maar al te gelate aanvaar.